**Լիզա Էդելշտեյն** (անգլ.՝ *Lisa Edelstein*, մայիսի 21, 1966(1966-05-21), Բոստոն, ԱՄՆ), ամերիկացի դերասանուհի և դրամատուրգ։ Առավել հայտնի է «Հաուս» հեռուստասերիալում Լիզա Կադիի դերով։

Կենսագրություն
--------------

Լիզան ծնվել է 1966 թվականի մայիսի 21-ին ԱՄՆ-ի Մասաչուսեթս նահանգի Բոստոն քաղաքում։ Ծնողներն են՝ Բոննի և Էլվին Էդելշտեյնները։ Վերջինս աշխատել է որպես մանկաբույժ Նյու Ջերսիի «Չիլտոն մեմորիալ» հիվանդանոցում։ Ընտանիքի 3 զավակներից կրտսերը Լիզան է։ Նա մեծացել է Ուեյնում (Նյու Ջերսի Պասիեկի շրջան) և հաճախել է տեղի «Wayne Valley» ավագ դպրոցը, որն ավարտել է 1984 թվականին։ 18 տարեկանում Լիզան տեղափոխվում է Նյու Յորք` տեղի համալսարանի կերպարվեստի դպրոցում թատերական արվեստն ուսումնասիրելու նպատակով։
Ներկայումս ապրում է Լոս Անջելեսի իր հարյուրամյա տանը ամուսնու` նկարիչ Ռոբերտ Ռասելի հետ։ Նրանց հետ են ապրում Լիզայի կողմից որդեգրված կատուն և երկու շները։ Լիզան բուսակեր է և շաբաթական 6 օր զբաղվում է ռաջա-յոգայով։ Ազատ ժամանակ ստեղծագործում է, գրում երաժշտություն և զբաղվում նկարչությամբ։

Կարիերա
-------

Լիզայի առաջին դերերից մեկը եղել է «Positive Me» մյուզիքլում, որը նվիրված է եղել ՄԻԱՎ-ի դեմ պայքարին։ Նաև նկարահանվել է մի քանի կատակերգություններում։ Լիզան հրավիրված է եղել վարելու «Awake on the Wild Side» հաղորդումը, որն առաջին անգամ եթեր է հեռարձակվել 1990 թվականին։ Դերասանուհու դերերի մի մասը եղել է էպիզոդիկ, բայց դրա հետ միասին բավական տպավորիչ։ Օրինակ՝ 1996 թվականին «Հարաբերականություն» հեռուստասերիալում Լիզան տարել է լեսբուհի Ռոնդա Ռոթի, 1999 թվականին՝ «Արևմտյան թև» ֆիլմում՝ մարմնավաճառի, 2001 թվականին՝ «Ֆելիսիթի» ֆիլմում՝ Բենի ընկերուհու, «Ընտանեկան օրենք» հեռուստաերիալում՝ օրթոդոքս հրեա կնոջ, իսկ «Էլլի Մաքբիլ» ֆիլմում՝ տրանսսեքսուալ Սիդնի Մաք-Քաուլիֆի դերերը։
Լիզա Էդելշտեյնը նկարահանվել է մի շարք հայտնի ֆիլմերում, որոնցից են՝ «Ինչ են ցանկանում կանայք» (Մել Գիբսոնի և Հելեն Հանտի հետ միասին), «Ավելի լավ չի լինում» (Ջեք Նիկոլսոնի հետ միասին), «Հերթապահ հայրիկը» (Էդի Մերֆիի հետ միասին), «Փրկելով հավատը» (Բեն Սթիլերի և Էդվարդ Նորթոնի հետ միասին)։
2004 թվականին հրավիրվել է «Հաուս» հեռուստասերիալ, որտեղ տարել է «Փրինսթոն-Փլեյնսբերո» հիվանդանոցի գլխավոր բժիշկ Լիզա Կադիի դերը։ Հեռուստասերիալում նկարահանվել է մինչև 2011 թվականը (1-7 եթերաշրջանները)։ Վերջին՝ ութերորդ եթերարշրջանի հենց սկզբից լքել է նախագիծը, որպեսզի կենտրոնանա իր նոր նախագծերի վրա։
2014 թվականից սկսել է նկարահանվել «Ընկերուհիների ամուսնալուծության կառավարում» հեռուստասերիալի գլխավոր դերում։

Անձնական կյանք
--------------

* 2014 թվականի մայիսի 25-ից ամուսնացած է նկարիչ Ռոբերտ Ռասելի հետ։

Ծանոթագրություններ
------------------

1. ↑  «Wayne Valley» ավագ դպրոց
2. ↑  «Կենդանիների որդեգրում». Արխիվացված է օրիգինալից 2008 թ․ դեկտեմբերի 3-ին. Վերցված է 2015 թ․ օգոստոսի 17-ին.
3. ↑  Ռաջա-յոգա

Արտաքին հղումներ
----------------

* IMDb

|  |  |
| --- | --- |
|  | Վիքիպահեստն ունի նյութեր, որոնք վերաբերում են «Լիզա Էդելշտեյն» հոդվածին։ |

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

|  |  |
| --- | --- |
|  ⛭   Թեմատիկ կայքեր | AllMovie · AlloCiné · ČSFD · Internet Movie Database · ԿինոՊոիսկ · MusicBrainz · Rotten Tomatoes |
|  |
| Բառարաններ և հանրագիտարաններ | Notable Names Database |
|  |
| 

|  Չափորոշչային վերահսկողություն |
| --- |
|  |
| BIBSYS: 9013551 · BNE: XX1789004 · GND: 173899234 · ISNI: 0000000109223540 · LCCN: no2004026799 · NKC: xx0062891 · NLP: a0000002012612 · NUKAT: n2009157363 · SUDOC: 167091395 · VIAF: 87575591 · WorldCat VIAF: 87575591 |

 |

 |